# Διεθνής κοινότητα

Σειρά σημαιών μπροστά από το κτήριο της Γενικής Συνέλευσης του Οργανισμού Ηνωμένων Εθνών, Μανχάταν, Νέα Υόρκη.
Η **διεθνής κοινότητα** είναι ένας όρος που χρησιμοποιείται στη γεωπολιτική και τις διεθνείς σχέσεις για να αναφερθεί σε μια ευρεία ομάδα ανθρώπων και κυβερνήσεων του κόσμου, οι οποίοι μέσα από το σύνολο των διεθνών σχέσεων και θεσμών διαμορφώνουν την παγκόσμια πολιτική, οικονομική και κοινωνική τάξη.

Η διεθνής κοινότητα αναφέρεται στο σύνολο των κυρίαρχων κρατών και άλλων διεθνών παραγόντων (π.χ. πολυθνικές εταιρείες και μη κυβερνητικές οργανώσεις) που συνδέονται μεταξύ τους με διπλωματικές σχέσεις, αλληλεπιδρούν μέσω διεθνών οργανισμών (όπως ο ΟΗΕ και ο ΟΑΣΕ) και διαπραγματεύονται ζητήματα παγκόσμιας εμβέλειας, όπως η ειρήνη, η ασφάλεια, το δίκαιο, τα ανθρώπινα δικαιώματα και η οικονομία, δημιουργώντας ένα δίκτυο αλληλεξάρτησης πέρα από τα εθνικά σύνορα.

## Χρήση του όρου

Εκτός από τη χρήση του ως γενικής περιγραφής, ο όρος *διεθνής κοινότητα* χρησιμοποιείται συνήθως για να υπονοήσει την ύπαρξη μιας κοινής άποψης για θέματα όπως συγκεκριμένα ζητήματα ανθρωπίνων δικαιωμάτων. Μερικές φορές χρησιμοποιείται για να ζητήσει την ανάληψη δράσης εναντίον ενός εχθρού, π.χ. δράση κατά της υποτιθέμενης πολιτικής καταστολής σε μια χώρα - στόχο. Ο όρος χρησιμοποιείται επίσης συνήθως για να υπονοήσει τη νομιμότητα και τη συναίνεση για μια άποψη σε ένα αμφισβητούμενο ζήτημα, π.χ. για την ενίσχυση της αξιοπιστίας μιας πλειοψηφίας στη Γενική Συνέλευση των Ηνωμένων Εθνών.

## Κριτική

Αρκετές εξέχουσες νομικές προσωπικότητες και συγγραφείς έχουν υποστηρίξει ότι ο όρος χρησιμοποιείται συχνότερα για να περιγράψει μια μικρή μειονότητα κρατών και όχι κυριολεκτικά όλα τα έθνη ή τα κράτη στον κόσμο. Σύμφωνα με τον νομικό του Διεθνούς Ποινικού Δικαστηρίου Βίκτορ Π. Τσιλώνη, αναφέρεται στα «συμφέροντα των πιο ισχυρών κρατών» ή «επτά έως δέκα κράτη». Ο πρόεδρος του Διεθνούς Δικαστηρίου για το Δίκαιο της Θάλασσας Πάικ Τζιν-χιούν και οι συν-συγγραφείς Λι Σόκγουο και Κέβιν Ταν υποστηρίζουν ότι θα μπορούσε να αναφέρεται σε «περίπου 20 εύπορα κράτη», δίνοντας το παράδειγμα εκείνων που δεν είναι μέλη του Κινήματος των Αδεσμεύτων, ενώ ο καθηγητής Πίτερ Μπερνέλ του Πανεπιστημίου του Γουόρικ υποστηρίζει ότι ορισμένα πολύ σημαντικά κράτη, όπως η Κίνα, η Ρωσία και εκείνα του αραβικού και ευρύτερου ισλαμικού κόσμου, συχνά απέχουν από την έννοια της «διεθνούς κοινότητας» και δεν υποστηρίζουν απαραίτητα κάθε πρωτοβουλία που σχετίζεται με αυτήν, για παράδειγμα, απέχοντας από βασικές ψηφοφορίες στο Συμβούλιο Ασφαλείας των Ηνωμένων Εθνών. Ο Νόαμ Τσόμσκι δηλώνει ότι ο όρος χρησιμοποιείται για να αναφερθεί στις Ηνωμένες Πολιτείες και τους συμμάχους και τα κράτη - πελάτες τους, καθώς και στους συμμάχους στα μέσα ενημέρωσης αυτών των κρατών. Ο Βρετανός δημοσιογράφος Μάρτιν Ζακ λέει: «Όλοι γνωρίζουμε τι εννοούμε με τον όρο «διεθνής κοινότητα», έτσι δεν είναι; Είναι η Δύση, φυσικά, τίποτα περισσότερο, τίποτα λιγότερο. Η χρήση του όρου «διεθνής κοινότητα» είναι ένας τρόπος για να αναδείξουμε την αξία της Δύσης, να την παγκοσμιοποιήσουμε, να την κάνουμε να ακούγεται πιο αξιοσέβαστη, πιο ουδέτερη και μεγαλειώδης». Σύμφωνα με τον Αμερικανό πολιτικό επιστήμονα Σάμιουελ Χάντιγκτον, ο όρος αποτελεί ευφημιστική αντικατάσταση του προηγούμενου προπαγανδιστικού όρου «Ελεύθερος κόσμος».

## Δείτε επίσης

* Δημοκρατία
* Πρώτος κόσμος
* Ελεύθερος κόσμος
* Παγκόσμιο χωριό
* Παγκόσμια κοινότητα
* Πηγές διεθνούς δικαίου
* Κατάλογος χωρών μελών του ΟΗΕ
* Παγκόσμια αδελφότητα

## Παραπομπές

## Εξωτερικοί σύνδεσμοι